Представете си, че вие плащате куверт за хората, които сте ангажирали за сватбата, но те не получават това, за което Вие сте платили на ресторанта и което очаквате те да получат. Тази практика е разочароващо честа и започва от липса на част от менюто до абсолютна липса на предвидени места, където поне да си оставим чантите, дрехите и техниката. Младоженците често не забелязват проблема, а пък служебните лица не знаят дали изобщо нещо е предвидено като храна или място и затова не безпокоят младоженците. Как да елиминираме такова некоректно поведение? Много просто – предупреждавайте Вашия фотограф, оператор и дисководещ, че сте предвидили служебни места за тях, както и храна под формата на пълен или служебен куверт. И като стана въпрос за служебните куверти:
Служебни куверти
Служебният куверт е меню, което не включва част от нормалния куверт (предястието, следястието) или пък е различно от менюто на останалите гости. Тези менюта са с по-ниска цена и никой няма да ви упрекне в случай, че се насочите към такива за Вашите фотограф, оператор и дисководещ. Много ресторанти го предлагат като опция.
Преди време една двойка младоженци ни уведоми, че не са предвидили куверти за нас, но ще се радват да поемат консумацията на екипа в рамките на 30 лева на човек. Реално успяхме да си поръчаме пълноценна храна в рамките на около 10-12 лева на човек.
В офертата, която изпращам на младоженци, изисквам 2 места на служебна маса. Такава обикновено има предвидена в подредбата на почти всички ресторанти.
Всъщност вашите фотографи и оператори ще могат да работят доста по-спокойно, когато им осигурите такова пространство, където спокойно могат да боравят с техниката си – били те и два стола в близост до пулта на диджея. Колко по-бърз и удобен достъп имат до обективите, батерии и картите памет за смяна, толкова по-бързо ще се се върнат на дансинга за да улавят моменти.
За съжаление на някои сватби буквално няма хоризонтална повърхност, където да оставя каквото и да е, а в много случаи и не мога да бъда уверен, че някои забързан сервитьор няма да ги събори или пък някой гост няма да реши да ме замести за малко :-). В следствие на това се притеснявам как да жонглирам с техниката, вместо да се съсредоточа върху заснемането на вашата сватба.
Настянаване на маса с гости на сватбата
Предвиждането на служебна маса е по-прагматично от настаняването на ангажираните от вас лица с гостите ви, изхождайки от логиката, че когато човек отива на сватба, той осъществява някакъв контакт със съседите си по място, а пък ние нямаме особено много време за разговори, тъй като сме заети със снимането на сватбата.
Трябва ли да се осигурява куверт на екипа, който работи за Вас?
Аз, както и част от моите колеги – фотографи и видео оператори изискваме в офертите и договорите си осигуряване на храна и вода за събития с по-продължително времетраене. При други колеги въпросът е оставен на усмотрението на младоженците.
Осигуряването или не на храна всъщност показва само някакво отношение, но в крайна сметка не е особен проблем, когато в ресторанта може да се поръча безпроблемно храна. Така например, когато храната се осигурява от кетъринг фирма, която няма как да приеме поръчки. За съжаление и в болшинството от останалите сватбени локации поръчката на храна е трудна задача – „Не можете сега – готвачите правят предястието“, „Ама не виждате ли, че имаме сватба?“, „Първо трябва да сервираме и тогава ще ви донесем меню.“ и други любезности. Поръчките на служебните лица реално са с приоритет, колкото на почистването на праха зад хладилника.
Дори и да има хранителни магазини наблизо, имайте предвид, че колегите, които работят самостоятелно няма как да прескочат за половин час навън. Ако ситуацията е такава, Ви препоръчваме да осигурите храна в една от описаните по-горе форми на екипа, които се занимава със сватбата Ви.
До този момент от приблизително 250 сватби, младоженците на около 10 сватби не са предвидили храна за нас и останалата част от екипа. Проблеми от този тип са една от причините винаги да работя с асистент – така той може да ги реши, докато аз не се отделям от снимането.
„Плащам на фотографа си за определени часове и през тях той трябва да ни снима, а не да яде или пие.“
Винаги съм се чудил, дали подобно твърдение, изключва и възможността за ходене до тоалетна или пък присядането в рамките на 12-те часа, в които протича една сватба. Нещо като кошмарен час по български език, в който а си погледнал часовника си, а учителката ти е направила тежка забележка.
Човек дори и да не иска, обикновено огляднява. При съчетаване с физически труд времето до човъркането в стомаха се съкращава допълнително. Когато човек е гладен (и уморен), неговите способности намаляват – не може да мислиш за вълнуваща композиция, докато главата ти е заета с планове как да прескочиш до McDonalds и да не изпуснеш някой момент. При една сватба от 8-10-12-14 часа е крайно нереалистично е да се очаква приветливо и бодро присъствие, както и впечатляващи снимки, от някой, който през повечето време е мислил за ядене.
Вместо завършек ето и една снимка от любима сватба, в която някой се опитваше безуспешно да изкуши фотографа с 10 парчета торта и плато със сирена и колбаси, като реално само му пречеше с липсата на място за фотоапарата :-)))
← Сватбата на Ивана и Мартин „Лаура“ – ресторант в София за сватби между 100 и 350 гости, който има какво да предложи →